Plaaslike renjaers puik op ovaalbaan | Netwerk24
Plaaslike renjaers puik op ovaalbaan
Deur Lientjie Mentz 11 Oktober 2018 06:02
Die nasionale kampioenskap van World of Motorsport South Africa (Womza) is Saterdag (06/10) op die Bloemfontein-skouterrein se ovaalbaan aangebied.
Talle Bloemfonteiners het goed gevaar, met plaaslike deelnemers wat al drie plekke in die 16 Valve Midget-afdeling ingeneem het.
Pieter Duitser Venter van Bloem Oval het die eerste plek in dié resies behaal (SA1), Danie Ackerman was tweede (SA2) en JP van Niekerk was derde (SA3).
In die AMS V8-afdeling het Ettienne Booysen van Bloem Oval ’n derde plek behaal (SA3).
In die afdeling vir hitsmotors (“hotrods”) was André Deysel tweede en Johan Pitout (SA3 in 2017) weer derde.
In die afdeling vir gemodifiseerde motors was Barend du Plessis van Bloem Oval tweede (SA1 in 2017).
Nico Jonker was derde in die Stock Rod-afdeling.
Deelnemers van Boshof het ook goed gevaar. Nico Breytenbach het die SA1-plek in die AMS V8-afdeling ingeneem, asook in die Lexus V8-afdeling – met sy ma, Susan Breytenbach, wat die SA2-plek ingeneem het in dié afdeling.
Nog ’n deelnemer van Boshof, WH Esterhuizen, was derde in dié afdeling (SA3). Dewald Ranft van Boshof Oval was die wenner (SA1) in die hitsmotor-afdeling.